CELEX: 32015D0016(01)
Language: lv
Date: 2015-03-27 00:00:00
Title: Eiropas Centrālās bankas Lēmums (ES) 2015/811 (2015. gada 27. marts) par publisku piekļuvi nacionālo kompetento iestāžu rīcībā esošiem Eiropas Centrālās bankas dokumentiem (ECB/2015/16)

23.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 128/27
            
         EIROPAS CENTRĀLĀS BANKAS LĒMUMS (ES) 2015/811
   (2015. gada 27. marts)
   par publisku piekļuvi nacionālo kompetento iestāžu rīcībā esošiem Eiropas Centrālās bankas dokumentiem (ECB/2015/16)
   EIROPAS CENTRĀLĀS BANKAS PADOME,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 34. pantu,
   ņemot vērā Padomes Regulu (ES) Nr. 1024/2013 (2013. gada 15. oktobris), ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1), un jo īpaši tās 6. panta 1. punktu saistībā ar 6. panta 7. punktu,
   ņemot vērā Uzraudzības valdes priekšlikumu un apspriežoties ar nacionālajām kompetentajām iestādēm,
   tā kā:
   
               (1)
            
            
               Publiskas piekļuves Eiropas Centrālās bankas (ECB) dokumentiem režīms noteikts Lēmumā ECB/2004/3 (2).
            
         
               (2)
            
            
               ECB dokumenti var būt nacionālo kompetento iestāžu rīcībā, ņemot vērā to pienākumu palīdzēt ECB, labticīgi sadarboties un apmainīties ar informāciju ar ECB saskaņā ar Regulu (ES) Nr. 1024/2013. ECB uzticēto uzraudzības uzdevumu izpilde un vienotā uzraudzības mehānisma efektīva darbība var tikt kavēta, ja ar ECB nenotiek apspriešanās par piekļuves apjomu, ko piešķir attiecībā uz nacionālo kompetento iestāžu rīcībā esošiem dokumentiem, vai ja piekļuves šādiem dokumentiem pieprasījumi netiek nosūtīti ECB. Tādēļ piekļuves šādiem dokumentiem pieprasījumi jānosūta ECB vai ar ECB jāapspriežas pirms lēmumu par piekļuvi pieņemšanas,
            
         IR PIEŅĒMUSI ŠO LĒMUMU.
   1. pants
   Definīcijas
   Šajā lēmumā:
   
               1)
            
            
               “dokuments” vai “ECB dokuments” ir jebkura satura informācija neatkarīgi no tās pasniegšanas veida (uz papīra, elektroniskā formā vai skaņu, vizuālie un audiovizuālie ieraksti), kuru sastādījusi ECB vai kura ir ECB rīcībā, un kura skar tās politiku, darbību vai lēmumus saskaņā ar Regulu (ES) Nr. 1024/2013;
            
         
               2)
            
            
               “nacionālā kompetentā iestāde” (NKI) ir nacionālā kompetentā iestāde, kas noteikta Regulas (ES) Nr. 1024/2013 2. panta 2. punktā. Šī definīcija neierobežo nacionālo tiesību aktu regulējumu, kurā noteikti uzraudzības uzdevumi ir uzticēti nacionālajai centrālajai bankai (NCB), kurai nav NKI statusa. Saistībā ar šādu regulējumu atsauces uz NKI šajā lēmumā uzskata par atsaucēm arī uz NCB attiecībā uz uzraudzības uzdevumiem, kas tām uzticēti nacionālajos tiesību aktos.
            
         2. pants
   NKI rīcībā esošie dokumenti
   Ja NKI saņem pieprasījumu par tās rīcībā esošu ECB dokumentu, NKI pirms lēmuma pieņemšanas par dokumenta atklāšanu apspriežas ar ECB par piešķiramās piekļuves apjomu, ja vien nav skaidrs, ka dokuments ir atklājams vai nav atklājams.
   NKI var arī pāradresēt šo lūgumu ECB.
   3. pants
   Stāšanās spēkā
   Šis lēmums stājas spēkā dienā, kurā to paziņo adresātiem.
   4. pants
   Adresāti
   Šis lēmums ir adresēts NKI.
   
      Frankfurtē pie Mainas, 2015. gada 27. martā
      
         
            ECB prezidents
         
         Mario DRAGHI
      
   
   
      (1)  OV L 287, 29.10.2013., 63. lpp.
   
   
      (2)  Lēmums ECB/2004/3 (2004. gada 4. marts) par publisku piekļuvi Eiropas Centrālās bankas dokumentiem (OV L 80, 18.3.2004., 42. lpp.).